5 อันดับ สุดยอดโฆษณาประเภท Print, Design และ OOH จากทั่วโลกในปี 2018 มีโฆษณาไหนบ้าง
1: KFC U.K. “FCK”
Agency: Mother London

ในช่วงต้นปีหลายคนคงได้ยินข่าว #KFCCrisis ที่แบรนด์ไก่ทอด KFC ต้องปิดให้บริการร้านสาขาในประเทศสหราชอาณาจักรกว่า 700 สาขาลงชั่วคราวเนื่องจาก มีปัญหาเรื่องการจัดส่งไก่ล่าช้า หลังจากเปลี่ยนผู้ให้บริการจัดส่งวัตถุดิบจาก Bidvest เป็น DHL สร้างความเสียหายอย่างใหญ่หลวงเป็นวิกฤตการณ์เลยก็ว่าได้

ทาง KFC ต้องออกมาขอโทษลูกค้าอยู่แล้ว แต่ ‘ธรรมดาโลกไม่จำ’ แบรนด์ไก่ทอดลุงผู้พันเลยเล่นใหญ่ด้วยการออกโฆษณาขอโทษบนหนังสือพิมพ์เปลี่ยนชื่อแบรนด์เป็น “FCK” พร้อมข้อความขอโทษและขอบคุณลูกค้าทั้งหลาย รวมถึงพนักงานของ KFC ทุกคน

2: Ikea, “Pee Ad”
Agency: Akestam Holst

Print Ad จาก Ikea ไม่ใช่แค่โบชัวร์ขายเตียงเด็ก แต่เป็นชุดตรวจครรภ์ ใช่ค่ะ…ฟังไม่ผิด ชุดตรวจครรภ์จริงๆ เพียงผู้ใช้หยดปัสสาวะไปที่แถบด้านล่าง แล้วรอลุ้นว่าจะเปลี่ยนสีหรือไม่ หากมีข้อความตัวหนังสือสีแดง หมายความว่าคุณกำลังจะมีสมาชิกใหม่ และเมื่อนำกระดาษแผ่นนี้มาซื้อเตียงเด็ก คุณจะได้ลดราคาพิเศษ ทั้งนี้ ผลงานดังกล่าว คว้า 2 Gold จาก Cannes Lions ในหมวด Print และ Retail and one for innovation

3: McDonald’s, “Follow the Arches”
Agency: Cossette

ผลงานชิ้นนี้เป็น OOH จาก McDonald’s ที่คว้ารางวัล Grand Prix ในหมวด Outdoor จาก Cannes Lions 2018 มาได้ ความเจ๋งของบิลบอร์ดชุด “Follow the Arches”อยู่ที่การใช้ป้ายพื้นหลังสีแดง และบางส่วนของโลโก้ร้าน McDonald’s) ก็นำทางให้ลูกค้ามาถึงร้านที่อยู่ใกล้ที่สุดได้ เป็นผลงานที่เรียบง่ายแต่ปังมาก ต้องยอมรับว่าแค่สีแดงและเหลืองของ McDonald’s ก็ทำให้ผู้บริโภคจำได้ว่านี่เป็นบิลบอร์ดของแบรนด์ไหน

4: Lacoste, “Save our Species”
Agency: BETC Paris

สำหรับแคมเปญของ Lacoste ที่ร่วมกับ International Union for Conservation of Nature (IUCN)เป็นแคมเปญเพื่อการอนุรักษ์สัตว์ เมื่อพูดถึงเสื้อโปโลจาก Lacoste มักจะนึกถึงโลโก้รูปจระเข้สีเขียวบนอกด้านซ้าย ในแคมเปญนี้จึงเปลี่ยนโลโก้เดิมให้เป็นสัตว์ที่ใกล้สูญพันธุ์ 10 ชนิด ซึ่งเสื้อคอลเล็กชั่นนี้จำหน่ายหมดอย่างรวดเร็วในเวลาไม่ถึงวัน และรายได้ทั้งหมดมอบให้ IUCN

No. 5: Spotify, David Bowie Tribute
Agency: Spotify In-House

ในช่วงต้นปีที่แล้ว Spotify ผู้ให้บริการสตรีมมิ่งเพลง ได้เนรมิตรถไฟใต้ดินในนิวยอร์ก สถานี Broadway ให้เป็นนิทรรศการเพื่อรำลึกถึง David Bowie นักดนตรีระดับตำนาน มีทั้งจิตรกรรมฝาผนังและตามขั้นบันได โปสเตอร์ และภาพถ่ายต่างๆ เพื่อให้แฟนเพลงของเขาได้ชื่นชม ทำให้มีผู้มาใช้บริการสถานี Broadway อย่างล้นหลาม